b"\n_START_ARTICLE_\nSpice Girls\n_START_SECTION_\n1992 \xe2\x80\x93 1996: Ustanovitev in zgodnja leta\n_START_PARAGRAPH_\nSredi devetdesetih se je dru\xc5\xbeina mened\xc5\xbeerjev (Bob Herbert, Chris Herbert in Lindsey Casbon) namenila ustanoviti skupino dekli\xc5\xa1ko skupino, ki bi lahko tekmovala z de\xc5\xa1kimi glasbenimi skupinami, ki so v srednjih in ob koncu devetdesetih prevladovale na pop glasbeni sceni: \xc2\xbbCelotna scena najstni\xc5\xa1kih glasbenih skupin je bila natrpana z de\xc5\xa1kimi glasbenimi skupinami, kot sta Take That in East 17. Meni se je zaradi tega vse zdelo dolgo\xc4\x8dasno, pritegnili so lahko le \xc5\xbeensko ob\xc4\x8dinstvo ... \xc4\x8cutil sem, da bi bilo otro\xc4\x8dje lahko zgraditi uspe\xc5\xa1no kariero, \xc4\x8de bi lahko pritegnili tudi pozornost fantov.\xc2\xab Februarja 1994 je podjetje Heart Management - slednja je Herbertove povezala s Chicom Murphyjem \xe2\x80\x93 v reviji The Stage objavila oglas, v katerem so napisali:\xc2\xa0\xc2\xbbI\xc5\xa0\xc4\x8cEMO: ste stari od 18 do 23 let in znate plesati? Ste bistri, odprti, ambiciozni in vztrajni? Heart Management Ltd. je izjemno uspe\xc5\xa1no podjetje v glasbeni industriji, ki trenutno ustvarja koreografiran pevsko-plesni dekli\xc5\xa1ki pop akt, ki bi posnel album. Odprta avdicija. Danceworks, 16 Balderton Street. Petek, 4. marec. 11:00-17:30. Prosim, prinesite note ali glasbo za spremljavo.\xc2\xab Pribli\xc5\xbeno 400 deklet, ki se je odzvalo na oglas, so poslali v studio Dance Works. Tam so jih razdelili v skupine po deset in jim naro\xc4\x8dili, naj ple\xc5\xa1ejo na pesem \xc2\xbbStay\xc2\xab\xc2\xa0glasbene skupine Eternal. V nadaljevanju avdicije so morala dekleta zapeti samostojno. Victoria Adams je zapela pesem \xc2\xbbMein Herr\xc2\xab, Melanie Brown\xc2\xa0\xc2\xbbGreatest Love of All\xc2\xab, Melanie Chisholm\xc2\xa0\xc2\xbbI'm So Excited\xc2\xab\xc2\xa0in Michelle Stephenson\xc2\xa0\xc2\xbbDon't Be a Stranger\xc2\xab. Po avdicijah so se morala dekleta vrniti domov in nekaj tednov po\xc4\x8dakati. Geri Halliwell je videla oglas za avdicijo, vendar je od\xc5\xa1la na smu\xc4\x8danje v \xc5\xa0panijo in se avdicije zaradi son\xc4\x8dnih opeklin na obrazu ni mogla udele\xc5\xbeiti._NEWLINE_Aprila 1994 so poklicali najbolj\xc5\xa1ih dvanajst deklet. Od\xc5\xa1le so v studio Nomis v Shepherd's Bushu. \xc5\xbdenske, ki so jih izbrali, so bile Suzanne Tinker (ki se druge avdicije ni udele\xc5\xbeila), Melanie Laccohee, Lianne Morgan, Tracey Shield, Michelle Stephenson, Melanie Brown, Melanie Chisholm (ki se druge avdicije ni udele\xc5\xbeila), Victoria Adams in \xc5\xa1e nekaj drugih. Geri Halliwell je oglas videla po dveh mesecih in se odlo\xc4\x8dila, da bo nanj vseeno odgovorila. Pustili so, da se je z ostalimi dvanajstimi dekleti vseeno udele\xc5\xbeila avdicije. Ko so prispele na avdicijo, so z vsako opravili individualen intervju, na katerem je Halliwellova zapela pesem \xc2\xbbI Wanna Be a Nightclub Queen\xc2\xab. Po intervjujih so jih razdelili v tri skupine po \xc5\xa1tiri \xc5\xbeenske in vsaka skupina je morala zaplesati na pesem\xc2\xa0\xc2\xbbJust a Step from Heaven\xc2\xab\xc2\xa0skupine Eternal. V isto skupino so razvrstili Adamsovo, Brownovo, Stephensonovo in Morganovo. Tej skupini se je kasneje pridru\xc5\xbeila tudi Halliwellova, ki so jo nau\xc4\x8dile svoje plesne to\xc4\x8dke. Nato so zapele tudi posamezne pesmi, vsaka svojo; Brownova je zapela pesem\xc2\xa0\xc2\xbbQueen of the Night\xc2\xab. Tem petim so medtem, ko so pile \xc4\x8daj, povedali, da so izbrali njih. Dekleta so se nato morala vrniti domov in po\xc4\x8dakati \xc5\xa1e nekaj tednov. Tinkerjeva je v izboru na prvi avdiciji sicer pri\xc5\xa1la v o\xc5\xbeji krog, vendar se druge ni morala udele\xc5\xbeiti, saj je imel njen vlak zamudo, ker so dobili anonimno prijavo, da je na vlaku bomba (\xc4\x8deprav ni bila); avdicije se ni \xc5\xbeelela udele\xc5\xbeiti kasneje. Tudi Chisholmova je pri\xc5\xa1la v o\xc5\xbeji krog, vendar se zaradi te\xc5\xbeav z glasilkami druge avdicije ni mogla udele\xc5\xbeiti. Njena mama je poklicala vodje avdicije in jih prosila, naj dajo njeni h\xc4\x8deri drugo prilo\xc5\xbenost; ti so ji povedali, da so od vseh deklet na avdiciji izbrali deset najbolj\xc5\xa1ih, med njimi tudi Chisholmovo. Povedali so ji, da bodo njeno h\xc4\x8derko povabili na \xc5\xa1e eno avdicijo, \xc4\x8de ne bodo izbrali pet najbolj\xc5\xa1ih ali \xc4\x8de se jim bo nekaj deklet zdelo enako dobrih._NEWLINE_Teden dni kasneje so skupino petih deklet poklicali \xc5\xa1e enkrat in jih povabili na \xc5\xa1e eno avdicijo. Niso bili prepri\xc4\x8dani, koliko deklet bi radi v skupini. \xc4\x8ce bi \xc5\xbeeleli \xc5\xa1tiri, bi morali eno od \xc5\xbeensk odsloviti. Ponovno so se sre\xc4\x8dale v studiju Nomis. Morganovi so poslali pismo, v katerem so napisali, da izgleda prestara v primerjavi z ostalimi dekleti, in jo zamenjali s Chisholmovo. Dekleta so se morala nau\xc4\x8diti pesmi \xc2\xbbSigned, Sealed, Delivered\xc2\xab\xc2\xa0in jo zapeti, najprej posamezno, nato vse skupaj. Ob koncu avdicije so jim povedali, da bodo glasbena skupina. Nedeljo tistega tedna so pre\xc5\xbeivele skupaj v hi\xc5\xa1i za goste v Surreyju. Popoldne so od\xc5\xa1le v studio Trinity, kjer so se nau\xc4\x8dile pesmi \xc2\xbbTake Me Away\xc2\xab. Tisti teden jih je u\xc4\x8dil Pepi Lemer. Nato so nastopile za Murphyja. Oble\xc4\x8dene v razli\xc4\x8dne \xc4\x8drno-bele kombinacije so nastopile s pesmijo \xc2\xbbTake Me Away\xc2\xab, kot je bilo na\xc4\x8drtovano. Skupini so nadeli ime Touch in dekleta so se skupaj preselila v hi\xc5\xa1o v Maidenheadu, Berkshire, ki jo je imel v lasti Murphy, kjer jih je subvencioniralo podjetje Heart Management. Pomlad in poletje so pre\xc5\xbeivele med vajami v hi\xc5\xa1i na Boyn Hill Roadu, Maidenhead. Chisholmova in Brownova sta si delili spalnico, Adamsova in Stephensova sta zavzeli drugo, Halliwellova pa je imela manj\xc5\xa1o sobo le zase._NEWLINE_V prvih dveh mesecih je skupina posnela nekaj demo posnetkov v studiu South Hill Park v Bracknellu, Berkshire s producentom in lastnikom studia, Michaelom Sparkesom in tekstopiscem Timom Hawesom. Takrat so posnele pesem \xc2\xbbSugar and Spice\xc2\xab, ki jo je napisal Tim Hawes in iz naslova katere izvira ime njihovega banda. V studiu Trinity v Knaphillu, mestecu blizu Wokinga, Surrey, so se nau\xc4\x8dile tudi mnogo novih plesnih to\xc4\x8dk. Stephensonova je povedala, da so glasbeni skupini dodelili \xc2\xbbpop [gradivo] za mlade\xc2\xab, vklju\xc4\x8dno s pesmijo \xc2\xbbWe're Gonna Make It Happen\xc2\xab, ki je niso nikoli izdali. Kmalu je postalo jasno, da Stephensonova ni bila tako motivirana in v uspeh skupine ni verjela tako mo\xc4\x8dno kot ostala dekleta, zato so se odlo\xc4\x8dili, da jo bodo odpustili. Bob Herbert je dejal, da se \xc2\xbbenostavno ni ujemala z ostalimi ... nikoli se ne bi zlila z ostalimi in moral sem ji naro\xc4\x8diti, naj gre.\xc2\xab Stephensonova pa pravi, da je skupino zapustila sama, in sicer zato, ker je njena mama zbolela za rakom na prsih. Adamsova je dejala, da to ni res in da Stephensonova \xc2\xbbenostavno ni bila pripravljena\xc2\xab\xc2\xa0delati toliko, kot preostala dekleta v skupini. Herbertovi so pri\xc4\x8deli iskati zamenjavo zanjo in najprej naleteli na Abigail Kis. Ta je dva dneva kasneje mened\xc5\xbeerjem skupine zapela soul pesem in ti so jo povabili k \xc4\x8dlanstvu. Kakorkoli \xc5\xbee, Kisova se je odlo\xc4\x8dila, da se skupini ne bo pridru\xc5\xbeila, saj je menila, da je premlada in ni \xc5\xbeelela imeti te\xc5\xbeav s svojim fantom, ker bi morala ve\xc4\x8d mesecev \xc5\xbeiveti z ostalimi dekleti. Mened\xc5\xbeerji so nato poiskali takrat osemnajstletno Emmo Bunton, ki jo je predlagal u\xc4\x8ditelj petja Pepi Lemer. Buntonova je Herbertove takoj navdu\xc5\xa1ila in julija 1994 so jo povabili k skupini, ki jo je sprejela z odprtimi rokami: \xc2\xbbTakoj sem vedela, da je prava za nas,\xc2\xab\xc2\xa0je dejala Halliwellova. Poleti in jeseni tistega leta je skupina \xc5\xa1e naprej vadila in skupaj so dekleta napisala eno svojih prvih pesmi, \xc2\xbbIt's Just One of Those Days\xc2\xab. Mened\xc5\xbeerje so prepri\xc4\x8dale, da so v studiju Trinity nastopile v kratkih oblekah, vendar so se odlo\xc4\x8dili, da skupina \xc5\xa1e ni pripravljena na prvi nastop za zalo\xc5\xbebo. Po nekaj mesecih so spremenili ime skupine v Spice in zgodaj novembra tistega leta so nameravale ponovno nastopiti v studiju Nomis._NEWLINE_Skupini je zato, ker niso podpisale pogodbe z nobeno zalo\xc5\xbebo, primanjkovalo samozavesti in dekleta so bila naveli\xc4\x8dana smeri, po kateri jih je vodilo podjetje Heart. Oktobra 1994 je skupina z veliko novimi demo posnetki in nau\xc4\x8denimi plesnimi to\xc4\x8dkami pri\xc4\x8dela iskati novo mened\xc5\xbeersko agencijo. Boba Herberta so prepri\xc4\x8dale, da jim je decembra uredil nastop za tekstopisce in producente studija Nomis v Shepherds Bushu, kjer so jih sprejeli z \xc2\xbbizjemno pozitivno\xc2\xab\xc2\xa0reakcijo. Zaradi velikega zanimanja za skupino so Herbertovi zanje hitro pripravili pogodbo. Ker pa so jih uslu\xc5\xbebenci studija Nomis tako hvalili, so se dekleta obotavljala, preden so podpisala pogodbo, in poiskala nekaj odvetni\xc5\xa1kih nasvetov; med drugim so obiskala tudi o\xc4\x8deta Victorie Adams, Anthonyja Adamsa. Marca 1995 je bila skupina \xc5\xbee naveli\xc4\x8dana dejstva, da njihovi mened\xc5\xbeerji ne poslu\xc5\xa1ajo njihovih idej in vizij, zato so \xc5\xbeenske prekinile s sodelovanjem s podjetjem Heart Management. Da bi lahko ohranile nadzor nad svojim delom, naj bi ukradle pomembnej\xc5\xa1e dele svoje diskografije iz pisarn podjetja Heart Management. Isti dan je skupino izsledil producent Eliot Kennedy iz Sheffielda, ki je bil prisoten na njihovem nastopu v studiju Nomis in dekleta povabil k sodelovanju z njim. Predstavil jih je skupini producentov, imenovani Absolute, ki jih je predstavila Simonu Fullerju iz zalo\xc5\xbebe 19 Entertainment. Dekleta so s Fullerjem pri\xc4\x8dela sodelovati in ta je marca 1995 z njimi podpisal pogodbo. Poleti tistega leta je skupina s Fullerjem pri\xc4\x8dela po Londonu in Los Angelesu iskati zalo\xc5\xbebo in nazadnje so septembra podpisale pogodbo z zalo\xc5\xbebo Virgin. Od takrat naprej in vse do poletja naslednjega leta so dekleta nadaljevala z intenzivnim pisanjem pesmi za svoj debitantski glasbeni album in pri\xc4\x8dela s potovanjem po zahodni obali Zdru\xc5\xbeenih dr\xc5\xbeav Amerike, kjer so podpisale pogodbo z zalo\xc5\xbebo Windswept Pacific.\n_START_SECTION_\n2010 \xe2\x80\x93 2012: Muzikal Viva Forever in londonske Olimpijske igre\n_START_PARAGRAPH_\nLeta 2010 je bila skupina Spice Girls nominirana za nagrado BRIT Awards v kategoriji za \xc2\xbbnajbolj\xc5\xa1i nastop v tridesetem letu\xc2\xab\xc2\xa0za njihov ikonski nastop s pesmima \xc2\xbbWannabe\xc2\xab\xc2\xa0in \xc2\xbbWho Do You Think You Are\xc2\xab. Skupina je nagrado tudi dobila in sprejeli sta jo Halliwellova in Brownova. V tistem letu so skupina Spice Girls in Simon Fuller pri\xc4\x8deli sodelovati z Judy Craymer in Jennifer Saunders, da bi skupaj ustvarili muzikal z njihovimi pesmimi z naslovom Viva Forever. \xc4\x8ceprav dekleta v muzikalu niso nameravala nastopiti, so imela velik vpliv na izbrano igralsko zasedbo ter na izbiro zgodbe (za kar po navadi poskrbijo producenti); nameravali so ustvariti podoben muzikal kot je muzikal Mamma Mia! glasbene skupine ABBA. Dve leti kasneje, junija 2012, se je glasbena skupina po \xc5\xa1tirih letih prvi\xc4\x8d ponovno zbrala za tiskovno konferenco za muzikal Viva Forever v Londonu. Konferenco so priredili v londonskem hotelu St. Pancras Renaissance, kjer je skupina pred natanko \xc5\xa1estnajstimi leti posnela svoj prvi in najuspe\xc5\xa1nej\xc5\xa1i videospot, \xc2\xbbWannabe\xc2\xab._NEWLINE_Avgusta 2012 je skupina Spice Girls po mnogih ugibanjih javnosti in medijev s pesmima \xc2\xbbWannabe\xc2\xab\xc2\xa0in \xc2\xbbSpice Up Your Life\xc2\xab\xc2\xa0nastopila na zaklju\xc4\x8dni prireditvi ob koncu poletnih Olimpijskih iger; \xc4\x8dlanice so se ponovno zdru\xc5\xbeile le za ta nastop. Njihov nastop je po\xc5\xbeel veliko pozornosti javnosti in postal najve\xc4\x8dkrat omenjen dogodek Olimpijskih iger na Twitterju, saj so ga tisti ve\xc4\x8der omenili ve\xc4\x8d kot 116.000-krat na minuto._NEWLINE_Decembra 2012 so se \xc4\x8dlanice skupine Spice Girls ponovno zdru\xc5\xbeile, saj so se zbrale skupaj na premieri muzikala Viva Forever pred gledali\xc5\xa1\xc4\x8dem Piccadilly na West Endu. Poleg promocije muzikala je skupina sodelovala \xc5\xa1e na enem projektu, in sicer na dokumentarnem filmu Spice Girls' Story: Viva Forever!, izdanem 24. decembra 2012 na kanalu ITV1.\n_START_SECTION_\nBritanska glasbena scena\n_START_PARAGRAPH_\nPodoba glasbene skupine Spice Girls je namenoma pritegnila pozornost mladih deklet, ob\xc4\x8dinstva primerne velikosti in potenciala; razpon njihovih del je dosegal le meje njihovega ciljnega demografskega ob\xc4\x8dinstva, namen petih zna\xc4\x8dilnih osebnosti \xc4\x8dlanic pa je bil to, da so se obo\xc5\xbeevalci zagotovo lahko poistovetili z eno ali drugo. Vzdevki, ki so jih dodelili vsaki \xc4\x8dlanici, so tak\xc5\xa1nemu na\xc4\x8dinu tr\xc5\xbeenja zelo pomagali; tovrstno tr\xc5\xbeenje je bilo podobno prodaji otro\xc5\xa1kih knji\xc5\xbenih serij, kjer je v zgodbo vklju\xc4\x8denih ve\xc4\x8d likov z zelo razli\xc4\x8dnimi osebnostmi. Kmalu po izidu pesmi \xc2\xbbWannabe\xc2\xab\xc2\xa0se je skupina pojavila v reviji Top of the Pops, kjer so jim dodelili vzdevke, ki so ustrezali njihovim osebnostim: Adamsova je postala \xc2\xbbPosh Spice\xc2\xab, Buntonova \xc2\xbbBaby Spice\xc2\xab, Brownova \xc2\xbbScary Spice\xc2\xab, Halliwellova \xc2\xbbGinger Spice\xc2\xab, Chisholmova pa \xc2\xbbSporty Spice\xc2\xab.\n_START_SECTION_\n\xc2\xbbGirl power\xc2\xab\n_START_PARAGRAPH_\n\xc2\xbbGirl power\xc2\xab\xc2\xa0(sl. \xc2\xbbdekli\xc5\xa1ka mo\xc4\x8d\xc2\xab) je ime, ki so ga nadeli socialnemu fenomenu in ki je naletel na me\xc5\xa1ane reakcije. Fraza je bila oznaka predvsem za vidik post-klasi\xc4\x8dne neo-feministi\xc4\x8dne okrepitve, ki jo je izra\xc5\xbeala glasbena skupina; da ni treba, da se \xc4\x8duten in \xc5\xbeenstven izgled ter enakost med spoloma medsebojno izklju\xc4\x8dujeta. Ta koncept pa pred prihodom Spice Girls pop svetu ni bil neznan; tako Madonna kot Bananarama sta si zgradili podobno podobo. Frazo, ki jo je leta 1993 uvedla indie glasbena skupina Helen Love in je bila naslov albuma britanskega pop dueta Shampoo iz leta 1995, je \xc5\xbeelela uporabiti \xc5\xbee londonska a capella dekli\xc5\xa1ka skupina, imenovana Mint Juleps iz leta 1987, ki so v sodelovanju s producentom Trevorjem Hornom izdale pesem \xc2\xbbGirl to the Power of 6\xc2\xab. Pesem je bila podobna vsem ostalim singlom iz osemdesetih, vendar so \xc4\x8dlanice tako kot Spice Girls s pesmijo \xc2\xbbWannabe\xc2\xab\xc2\xa0predstavile vsaka svojo zna\xc4\x8dilno osebnost. V njej so ve\xc4\x8dkrat omenile frazi \xc2\xbbGirl to the Power\xc2\xab\xc2\xa0(\xc2\xbbdekle k mo\xc4\x8di\xc2\xab) in \xc2\xbbGirl power\xc2\xab, \xc5\xbeensko ob\xc4\x8dinstvo pa so pozivale k okrepitvi, zdru\xc5\xbeenju in zvestobi. Pesem ni po\xc5\xbeela veliko uspeha, po vsej verjetnosti so jo izdale pred svojim \xc4\x8dasom. \xc5\xa0ele \xc4\x8dez devet let, ko je na sceno pri\xc5\xa1la skupina Spice Girls s pesmijo \xc2\xbbWannabe\xc2\xab, je koncept \xc2\xbbgirl powra\xc2\xab\xc2\xa0vstopil v zavest povpre\xc4\x8dnega posameznika. Verzija skupine Spice Girls je pri tem bila zelo pomembna . Njihovo sporo\xc4\x8dilo okrepitve je privla\xc4\x8dilo tako majhne deklice kot najstnice in odrasle \xc5\xbeenske, med \xc5\xbeenskim ob\xc4\x8dinstvom pa je poudarilo pomembnost trdnega prijateljstva in zvestobe._NEWLINE_Njihovo vztrajno zastopanje \xc2\xbbgirl powra\xc2\xab\xc2\xa0jih je kot glasbeno skupino za \xc5\xbeensko ob\xc4\x8dinstvo naredilo \xc5\xa1e bolj privla\xc4\x8dne. Nekateri kritiki so menili, da je to le \xc5\xa1e en na\xc4\x8din tr\xc5\xbeenja in promocije, drugi pa so kritizirali njihov poudarek na izgledu, saj jih je skrbel njihov potencialni vpliv na samozavest mladih deklet, na katera je lahko nareiti vtis. Kljub temu je fraza postala kulturni fenomen in mantra milijonov mladih deklet; vklju\xc4\x8dili so jo celo v oxfordski slovar angle\xc5\xa1kega jezika. Ob povzemanju koncepta je Ryan Dawson napisal: \xc2\xbbSpice Girls so britansko kulturo spremenile tako radikalno, da se njihov vpliv na 'girl power' sedaj zdi popolnoma nepomemben.\xc2\xab\n_START_SECTION_\n\xc2\xbbCool Britannia\xc2\xab\n_START_PARAGRAPH_\nIzraz \xc2\xbbCool Britannia\xc2\xab\xc2\xa0je postal vidnej\xc5\xa1i ob promociji medijev. Predstavljal je novo politi\xc4\x8dno in dru\xc5\xbebeno vzdu\xc5\xa1je, ki je nastalo ob napredku britanske delavske stranke (New Labour) in Tonyja Blaira. Po osemnajstih letih konzervativne vlade so bili Tony Blair in njegova stranka v o\xc4\x8deh javnosti mladi in zanje zelo privla\xc4\x8dni, saj bi bili glavni faktor pri tem, da bi preostali svet Veliko Britanijo pri\xc4\x8del obravnavati kot modno. \xc4\x8ceprav niso bile odgovorne za pojav \xc2\xbbCool Britannie\xc2\xab, so Spice Girls s svojim prihodom prispevale k novi podobi Velike Britanije in rasti popularnosti britanske, ne ameri\xc5\xa1ke pop glasbe. To dejstvo so poudarili tudi na podelitvi nagrad BRIT Awards leta 1997. Skupina je na tej podelitvi nagrad prejela dve nagradi, a najve\xc4\x8d svetovne medijske pozornosti je prejela Halliwellova, ki je med nastopom nosila obleko Union Flag, ki je postala simbol \xc2\xbbCool Britannie\xc2\xab.\n_START_SECTION_\nIkonski status v devetdesetih\n_START_PARAGRAPH_\nObleka Union Jack, ki jo je Halliwellova nosila ob najrazli\xc4\x8dnej\xc5\xa1ih prilo\xc5\xbenostih, je dosegla ikonski status in postala eden najve\xc4\x8djih simbolov pop kulture devetdesetih. Nazadnje so jo ob velikem zanimanju obo\xc5\xbeevalcev prodali na dobrodelni dra\xc5\xbebi v kavarni Hard Rock Cafe v Las Vegasu za rekordnih 41.320 \xc2\xa3, s \xc4\x8dimer se je Halliwellova uvrstila v Guinessovo knjigo rekordov kot pop zvezdnica, ki je nosila najdra\xc5\xbeje obla\xc4\x8dilo, kar jih je bilo kdaj prodanih. Obleka je bila le ena od mnogih re\xc4\x8di, ki jih je skupina Spice Girls darovala za dra\xc5\xbebo; vsega skupaj so z njihovimi prispevki zbrali 146.511 \xc2\xa3._NEWLINE_Ikonski simbolizem skupine Spice Girls v devetdesetih je prispeval tudi k tr\xc5\xbeenju njihovih izdelkov in voljnosti za sodelovanje v svetovnih medijih. \xc4\x8clanice so ogla\xc5\xa1evale veliko izdelkov in podjetji in celo posmehljivo opona\xc5\xa1ale same sebe v videospotu za pesem \xc2\xbbSpice Up Your Life\xc2\xab, v katerem skupina leti v vesolje, obkro\xc5\xbeena z najrazli\xc4\x8dnej\xc5\xa1imi plakati in oglasi, ki vklju\xc4\x8dujejo njih same. Ker so se redno pojavljale v medijih, so se uveljavile kot fenomen \xe2\x80\x93 ikona desetletja in britanske glasbe. Glasbena skupina je zasedla deseto mesto na seznamu 101 razlog, zakaj so bila devetdeseta tako dobra kanala E!._NEWLINE_Spice Girls so dosegle nekaj uspeha tudi kot \xc2\xbbgejevske ikone\xc2\xab, posebej v Veliki Britaniji. V anketi, s katero so zbirali 50 najve\xc4\x8djih gejevskih ikon vseh \xc4\x8dasov, na katero je odgovarjalo ve\xc4\x8d kot 5.000 istospolno usmerjenih mo\xc5\xa1kih in \xc5\xbeensk, je Victoria Beckham zasedla dvanajsto, Geri Halliwell pa triin\xc5\xa1tirideseto mesto. Halliwellova se je na podelitvi nagrad MTV Video Music Awards leta 1998 nor\xc4\x8devala iz svojega videza kot Ginger Spice: \xc2\xbbKot ste najbr\xc5\xbe \xc5\xbee opazili, ni\xc4\x8d ve\xc4\x8d nisem oble\xc4\x8dena kot transvestit.\xc2\xab Med nekim intervjujem je Emma Bunton razlo\xc5\xbeila, zakaj ima skupina toliko homoseksualnih obo\xc5\xbeevalcev: \xc2\xbbZares smo bile po\xc4\x8da\xc5\xa1\xc4\x8dene zaradi tako velike koli\xc4\x8dine gejevskih obo\xc5\xbeevalcev, ker se spoznajo na modo in pesmi ... Po\xc4\x8da\xc5\xa1\xc4\x8dena sem, da imam toliko homoseksualnih obo\xc5\xbeevalcev, to je neverjetno.\xc2\xab_NEWLINE_Deset let po izidu njihovega prvega singla je skupino Spice Girls 80\xc2\xa0% Britancev (v anketo, izvedeno za igro \xc2\xbbTrivial Pursuit\xc2\xab, so vklju\xc4\x8dili 1.000 ljudi) izglasovalo za najve\xc4\x8djo kulturno ikono devetdesetih, saj so po njihovem mnenju \xc4\x8dlanice s svojo podobo predstavnic \xc2\xbbgirl powra\xc2\xab\xc2\xa0preoblikovale desetletje.\n_START_SECTION_\nSpicy Crispy Chicks\n_START_PARAGRAPH_\nLeta 1997 je ameri\xc5\xa1ka veriga restavracij s hitro hrano Jack in the Box \xc5\xbeelela kapitalizirati uspe\xc5\xa1nost skupine Spice Girls v Ameriki in pri\xc4\x8deti z ogla\xc5\xa1evalno kampanjo, v kateri bi nastopala izmi\xc5\xa1ljena glasbena skupina, imenovana 'Spicy Crispy Chicks' (ime, ki naj bi spominjalo na Spice Girls). Komi\xc4\x8dne reklame, ki so jih predvajali na nacionalni televiziji, so promovirale nov sendvi\xc4\x8d \xc2\xbbSpicy Crispy Sandwich\xc2\xab, dekleta pa so v reklami opona\xc5\xa1ala Spice Girls in plesala \xc2\xbbna Jack groove\xc2\xab. Koncept reklam Spicy Crispy Chicks so uporabili kot model za reklame \xc2\xbbMeaty Cheesy Boys\xc2\xab Na podelitvi nagrad Association of Independent Commercial Producers (AICP) leta 1998 so ustvarjalci teh reklam prejeli nagrado za humor.\n_START_SECTION_\nMedijska podoba\n_START_PARAGRAPH_\nSpice Girls so postale medijske ikone v Veliki Britaniji in se redno pojavljale v britanskih medijih; ob vrhuncu njihove svetovne slave leta 1997 so jim paparazzi nenehno sledili povsod, kamor so \xc5\xa1le, saj so \xc5\xbeeleli podrobno poro\xc4\x8dati o vseh govoricah in zgodbicah o njih, kot je bilo na primer domnevno razmerje Emme Bunton in mened\xc5\xbeerja Simona Fullerja ali nenehne govorice o razhodu skupine, ki so jih tabloidi omenjali kar naprej. Tudi o prepirih in konfliktih med \xc4\x8dlanicami skupine so se zna\xc5\xa1li na naslovnicah svetovnih medijev, predvsem napetosti med Geri Halliwell in Melanie Brown; ti dve naj bi se bojevali za nadvlado v skupini. Brownova, ki je kasneje priznala, da je bila do Halliwellove v\xc4\x8dasih \xc2\xbbpasja\xc2\xab, je dejala, da sta na prepire \xc5\xbee pozabili. Govorice so dosegle svoj vrhunec, ko so Spice Girls zato, da bi imele ve\xc4\x8d nadzora nad svojimi deli, odpustile svojega mened\xc5\xbeerja Simona Fullerja, ki naj bi zato, da bi podrobnosti o odpustitvi zadr\xc5\xbeal zase, prejel odpravnino v vi\xc5\xa1ini 10 milijonov funtov. Nekaj mesecev kasneje, maja 1998, je skupino zapustila tudi Halliwellova, in ker so ravno takrat govorice o njenih prepirih z Brownovo dosegle svoj vrhunec, se je njena odlo\xc4\x8ditev pojavila na naslovnicah mnogih svetovnih medijev ter postala najpomembnej\xc5\xa1a novica v zabavni industriji tistega leta._NEWLINE_Februarja 1997 je na podelitvi nagrad BRIT Awards Geri Halliwell med nastopom Spice Girls nosila obleko Union Jack, ki se je naslednjega dne pojavila na naslovnicah vseh \xc4\x8dasopisov. Med podelitvijo nagrad je Halliwellovi obleka dvakrat zdrsnila navzdol, tako da se je videlo njeno oprsje, s \xc4\x8dimer si je prislu\xc5\xbeila precej kritike. Istega leta je bila Halliwellova vpletena v podoben \xc5\xa1kandal: objavili so njene kontroverzne gole fotografije, posnete v za\xc4\x8detku njene kariere. Glede na informacije, izdane v dokumentarnem filmu Giving You Everything, naj bi \xc5\xbee pred objavo za fotografije vedela tudi preostala dekleta, vendar je ta \xc5\xa1kandal med \xc4\x8dlanicami skupine povzro\xc4\x8dil nekaj napetosti, od katere si niso nikoli opomogle._NEWLINE_Tudi zgodbice o njihovih sre\xc4\x8danjih s preostalimi slavnimi osebami so se pogosto zna\xc5\xa1le v medijih; maja 1997 sta, na primer, na 21. koncertu The Prince's Trust Mel B in Geri Halliwell prekr\xc5\xa1ili kraljevi protokol, ko sta princa Charlesa poljubili na lica in ga pustili zamazanega s \xc5\xa1minko, kasneje pa mu je Halliwellova dejala: \xc2\xbbZelo si seksi,\xc2\xab\xc2\xa0in ga u\xc5\xa1\xc4\x8dipnila v zadnjico. Novembra je britanska kraljeva dru\xc5\xbeina izjavila, da so njeni \xc4\x8dlani, predvsem princ Charles in njegov sin, princ Harry, obo\xc5\xbeevalci Spice Girls. Istega meseca je ju\xc5\xbenoafri\xc5\xa1ki predsednik Nelson Mandela ob sre\xc4\x8danju z njimi dejal: \xc2\xbbTo so moje junakinje. To je eden od najve\xc4\x8djih trenutkov v mojem \xc5\xbeivljenju.\xc2\xab Na sre\xc4\x8danju je bil prisoten tudi princ Charles, ki je ob tej prilo\xc5\xbenosti dejal: \xc2\xbbTo je drugi najve\xc4\x8dji trenutek v mojem \xc5\xbeivljenju, najve\xc4\x8dji je bil, ko sem jih spoznal.\xc2\xab Leta 1998 je revija, ki sicer najve\xc4\x8dkrat poro\xc4\x8da o videoigrah, imenovana Nintendo Power, ustvarila nagrado, imenovano Nagrada za bolj nadle\xc5\xbene, kot so Spice Girls (The More Annoying Than The Spice Girls Award), k \xc4\x8demur so dodali: \xc2\xbbSe spra\xc5\xa1ujete, kaj bi bilo lahko leta 1997 bolj nadle\xc5\xbeno kot Spice Girls?\xc2\xab_NEWLINE_Victoria Adams je z nogometa\xc5\xa1em Davidom Beckhamom pri\xc4\x8dela hoditi leta 1997, ko sta se spoznala na dobrodelni nogometni tekmi. Par je leta 1998 oznanil svojo zaroko in od takrat naprej so ju mediji omenjali le \xc5\xa1e z njunim vzdevkom, \xc2\xbbPosh and Becks\xc2\xab.\n_START_SECTION_\nTelevizija\n_START_PARAGRAPH_\nPrva televizijska specijalka, ki so jo posnele Spice Girls, je bila dokumentarna oddaja o njihovem \xc5\xbeivljenju v letih 1996 in 1997, naslovljena One Hour of Girl Power. Kasneje so izdale \xc5\xa1e televizijsko specijalko Girl Talk, v kateri je vsaka od \xc4\x8dlanic posebej povedala nekaj o sebi in o skupini. Aprila 1997 so se Spice Girls pojavile v popularni ameri\xc5\xa1ki televizijski oddaji Saturday Night Live, kjer so nastopile s singloma \xc2\xbbWannabe\xc2\xab\xc2\xa0in\xc2\xa0\xc2\xbbSay You'll Be There\xc2\xab. Novembra 1997 so na britanskem kanalu ITV izdali oddajo An Audience with...The Spice Girls. Ob premieri kanala Channel 5 so v eni od prvih oddaj, predvajanih na njem, zapele pesem\xc2\xa0\xc2\xbbPower of Five\xc2\xab. V Veliki Britaniji si je oddajo ogledalo 11,8 milijonov ljudi, kar je kar ena petina vse populacije. Decembra 1997 je iz\xc5\xa1el njihov prvi ameri\xc5\xa1ki dokumentarni film Too Much Is Never Enough, ki je govoril o njihovi reakciji na nenadno slavo, na katero so naletele po vsem svetu. Januarja 1998 so se pojavile v oddaji The Oprah Winfrey Show, kjer so zapele dve pesmi, nato pa opravile intervju z Oprah._NEWLINE_Leta 1999 so Spice Girls izdale televizijsko specijalko The Spice Girls in America: A Tour Story, ki je sledila njihovim avanturam med ameri\xc5\xa1ko turnejo in prikazala tudi odhod Geri Halliwell. Leta 2003 je televizijska oddaja Behind the Music eno epizodo namenila skupini Spice Girls; kasneje je isto storila oddaja kanala E! Entertainment Television, E! True Hollywood Story._NEWLINE_Po razhodu je skupina Spice Girls prvi\xc4\x8d spet uradno skupaj nastopila v gledali\xc5\xa1\xc4\x8du Kodak v Hollywoodu, kjer so nastopile na modni reviji Victoria's Secret. Tam so nastopile z dvema singloma, njihovo uspe\xc5\xa1nico \xc2\xbbStop\xc2\xab\xc2\xa0iz leta 1998, ter glavnim singlom z albuma z njihovimi najve\xc4\x8djimi uspe\xc5\xa1nicami, \xc2\xbbHeadlines (Friendship Never Ends)\xc2\xab. Nastop je 15. novembra 2007 CBS posnel 4. decembra istega leta tudi izdal v oddaji, ki si jo je ogledalo 7,4 milijona ljudi._NEWLINE_Dcembra 2007 so Spice Girls izdale svoj prvi uradni dokumentarni film, Spice Girls: Giving You Everything, ki se je premierno predvajal na avstralskem kanalu FOX8, nato 19. decembra 2007 na avstralskem kanalu CTV, 31. decembra pa \xc5\xa1e na kanalu BBC v Veliki Britaniji. Zgodbo filma pripoveduje vseh pet \xc4\x8dlanic samih. Naslov dokumentarnega filma prihaja iz refrena pesmi \xc2\xbbSay You'll Be There\xc2\xab. Dokumentarni film si je le v Veliki Britaniji ogledalo 3,6 milijonov ljudi.\n_START_SECTION_\nRekordi in dose\xc5\xbeki\n_START_PARAGRAPH_\nDo januarja 2010 so Spice Girls po svetu prodale 80 milijonov izvodov svojih del. V centralni Evropi so prodale 13, v Zdru\xc5\xbeenih dr\xc5\xbeavah Amerike 14 in v Kanadi 2,4 milijona izvodov albumov. V Veliki Britaniji se je na vrh glasbene lestvice uvrstilo devet njihovih singlov, pri \xc4\x8demer so jih prekosili le glasbeniki, kot so Take That (enajst), The Shadows (dvanajst), Madonna (trinajst), Westlife (\xc5\xa1tirinajst), Cliff Richard (\xc5\xa1tirinajst), The Beatles (sedemnajst) in Elvis Presley (enaindvajset), enako pa je uspelo glasbeni skupini ABBA. Trem od teh singlov je to uspelo v \xc4\x8dasu bo\xc5\xbei\xc4\x8da, in sicer v treh zaporednih singlih (pesem\xc2\xa0\xc2\xbb2 Become 1\xc2\xab\xc2\xa0leta 1996, pesem\xc2\xa0\xc2\xbbToo Much\xc2\xab\xc2\xa0leta 1997 in pesem\xc2\xa0\xc2\xbbGoodbye\xc2\xab\xc2\xa0leta 1998). Njihov singl \xc2\xbbWannabe\xc2\xab\xc2\xa0je najbolje prodajana pesem \xc5\xbeenske skupine vseh \xc4\x8dasov, njihov album Spice pa je osemnajsti najbolje prodajan album v Veliki Britaniji vseh \xc4\x8dasov, saj so tamkaj prodali kar tri milijone izvodov albuma in petnajst tednov ostal na vrhu tamkaj\xc5\xa1nje britanske lestvice, kar je najve\xc4\x8d, kar je kdaj uspelo katerikoli \xc5\xbeenski glasbeni skupini. Ker so po svetu prodali 28 milijonov izvodov albuma, je slednji postal tudi najbolje prodajan glasbeni album \xc5\xbeenske skupine na svetu. Skupina je tudi prvi glasbeni akt in zaenkrat edina \xc5\xbeenska glasbena skupina, katerih prvih \xc5\xa1est singlov (\xc2\xbbWannabe\xc2\xab, \xc2\xbbSay You'll Be There\xc2\xab, \xc2\xbb2 Become 1\xc2\xab, \xc2\xbbMama\xc2\xab/\xc2\xbbWho Do You Think You Are\xc2\xab,\xc2\xa0\xc2\xbbSpice Up Your Life\xc2\xab\xc2\xa0in \xc2\xbbToo Much\xc2\xab) je zasedlo vrh britanske glasbene lestvice; \xc5\xa1ele njihov sedmi singl, \xc2\xbbStop\xc2\xab, izdan marca 1998, je na lestvici zasedel le drugo mesto. Pesem \xc2\xbbWannabe\xc2\xab\xc2\xa0je debitirala na enajstem mestu lestvice Billboard Hot 100, kar je najvi\xc5\xa1ja uvrstitev pesmi britanske glasbene skupine na ameri\xc5\xa1ki lestvici, s \xc4\x8dimer so Spice Girls podrle rekord, ki ga je prej dosegla pesem\xc2\xa0\xc2\xbbI Want to Hold Your Hand\xc2\xab\xc2\xa0(Beatli); to je tudi najvi\xc5\xa1ja uvrstitev debitantskega singla na tej lestvici od prve pesmi Alanis Morissette. Pesem \xc2\xbbSay You'll Be There\xc2\xab\xc2\xa0je debitirala na petem mestu lestvice Billboard Hot 100, kar je najvi\xc5\xa1ja uvrstitev katere koli pesmi v prvem tednu od izida; tega rekorda do danes ni \xc5\xa1e nih\xc4\x8de podrl. Skupina Spice Girls je prva britanska glasbena skupina, katere dva albuma, Spice in Spiceworld, sta bila isto\xc4\x8dasno na ameri\xc5\xa1ki glasbeni lestvici od skupine Rolling Stones leta 1975. Leta 1998 so z letnim zaslu\xc5\xbekom 29,6 milijoni \xc2\xa3 (pribli\xc5\xbeno 49 milijonov $) postale najbolje pla\xc4\x8dana \xc5\xbeenska glasbena skupina. V samo dveh tednih so prodale sedem milijonov izvodov albuma Spiceworld, od tega 1,4 milijonov izvodov le v Veliki Britaniji, kar je najhitrej\xc5\xa1a prodaja albuma v \xc5\xa1tirinajstih dneh vseh \xc4\x8dasov. Njihov film, Spiceworld: The Movie, je v Zdru\xc5\xbeenih dr\xc5\xbeavah Amerike podrl rekord za najbolje prodajan film ob prvem vikendu, izdan v \xc4\x8dasu Super Bowla (25. januarja 1999), saj je zaslu\xc5\xbeil kar 10.527.222 $. V Veliki Britaniji je film ob izidu postal najbolje prodajan DVD tedna, saj so tamkaj \xc5\xbee v prvem dnevu prodali kar 55.000, v prvem tednu pa 270.000 izvodov. Spice Girls so prejele mnogo nagrad, med drugim tudi pet BRIT Awards, tri American Music Awards, tri MTV Europe Music Awards, eno MTV Video Music Awards in tri nagrade World Music Awards. Njihova turneja Return of the Spice Girls Tour je bila najbolje prodajana turneja leta 2008, saj so z njo zaslu\xc5\xbeile kar 16,5 milijonov \xc2\xa3 (33 milijonov $). Priprave na turnejo so stale pribli\xc5\xbeno 70 milijonov $, od prodaje vstopnic pa so zaslu\xc5\xbeili 107,2 milijonov $."